b'\n_START_ARTICLE_\nFriedebert Tuglas\n_START_SECTION_\nEluk\xc3\xa4ik\n_START_PARAGRAPH_\nFriedebert Tuglas oli p\xc3\xa4rit Ahjalt. Ta \xc3\xb5ppis Prangli kihelkonnakoolis (venekeelne haridus) ja Uderna ministeeriumikoolis. 1901. aastal suundus ta Tartu linnakooli, seal \xc3\xb5ppimise ajal ilmus lastejutt "Siil". Seej\xc3\xa4rel j\xc3\xa4tkas ta haridusteed Hugo Treffneri G\xc3\xbcmnaasiumis. _NEWLINE_Tuglas v\xc3\xb5ttis osa 1905. aasta revolutsioonist. Friedebert Tuglas oli tollal aktiivne noor poliitik ja k\xc3\xb5nemees. Kirjandusr\xc3\xbchmituse Noor-Eesti liikmena toetas ta toona tuliselt vasakpoolseid ideid, eelk\xc3\xb5ige kodanike\xc3\xb5iguste laiendamist.  Ta arreteeriti detsembris ja ta veetis kaks kuud Toompea vanglas (kus kirjutas proosaluuletuse "Meri"). 1906.\xe2\x80\x931917. aastani elas ta pagulasena peamiselt Soomes ja Pariisis. 1918. aastal abiellus ta Emma Elisabet Oinasega._NEWLINE_Friedebert Tuglas kuulus kirjanike r\xc3\xbchmitusse Noor-Eesti. Aastail 1921\xe2\x80\x931922 oli ta kirjanikkude \xc3\xbchingu Tarapita samanimelise ajakirja v\xc3\xa4ljaandja ja vastutav toimetaja. Tuglas oli Eesti Kirjanikkude Liidu \xc3\xbcks asutajaid 1922. aastal ning 1920. ja 1930. aastail mitu korda liidu esimees. _NEWLINE_1946. aastal valiti Tuglas N\xc3\xb5ukogude Eesti akadeemikuks ja ta p\xc3\xa4lvis rahvakirjaniku aunimetuse, kuid 1940. aastate l\xc3\xb5pul langes ta p\xc3\xb5lu alla. Ta heideti v\xc3\xa4lja Eesti NSV Kirjanike Liidust, tema varasem looming k\xc3\xb5rvaldati k\xc3\xa4ibelt ja tema kui t\xc3\xb5lkija nimi raamatute tiitellehtedel kaeti tu\xc5\xa1iga. _NEWLINE_Eesti NSV \xc3\x9clemn\xc3\xb5ukogu Presiidiumi 16. juuli 1950 otsusega v\xc3\xb5eti talt \xc3\xa4ra Eesti NSV rahvakirjaniku aunimetus. Rahvakirjaniku aunimetus taastati Eesti NSV \xc3\x9clemn\xc3\xb5ukogu Presiidiumi 27. oktoobri 1956 seadlusega._NEWLINE_1955. taastati kirjaniku\xc3\xb5igused ning varsti ilmusid taas tema nime all raamatud. _NEWLINE_Tuglas on maetud Tallinna Metsakalmistule._NEWLINE_2. m\xc3\xa4rtsil 1972 anti Ahja Keskkoolile Friedebert Tuglase nimi.'